অর্চনা সোরেং
অর্চনা সোরেং একজন ভারতীয় পরিবেশ কর্মী। তিনি ভারতের ওড়িশা রাজ্যের সুন্দরগড় জেলার রাজগঙ্গপুরের নিকট বিহাবন্ধ গ্রামের খরিয়া আদিবাসী সম্প্রদায়ের অন্তর্ভুক্ত এক নারী। তিনি জলবায়ু পরিবর্তন সম্পর্কে মানুষকে সচেতনতার কাজ করে যাচ্ছেন। এছাড়া আদিবাসী সম্প্রদায়ের ঐতিহ্যগত জ্ঞানের ভাণ্ডারকে এগিয়ে নিয়ে যাওয়া, এই বিষয়ে তথ্য সংগ্রহ, সংরক্ষণ এবং প্রচারের কাজ করে চলেছেন। জাতিসংঘের সেক্রেটারি-জেনারেল দ্বারা প্রতিষ্ঠিত জলবায়ু পরিবর্তন সম্পর্কিত যুব উপদেষ্টা দলের সাত সদস্যের মধ্যে অর্চনা সোরেংকে নির্বাচিত করা হয়েছে। জাতিসংঘের যুব কৌশলের অংশ হিসাবে তিনি নির্বাচিত হন।